Ari-Pekka Liukkonen vuonna 2015.

**Ari-Pekka Liukkonen** (s. 9. helmikuuta 1989 Pieksämäki) on suomalainen kilpauimari ja pitkän radan Euroopan-mestari. 208 senttimetriä pitkä Liukkonen edustaa seuratasolla Jyväskylän Aaltoa.

Kilpaura
--------

Eindhovenin lyhyen radan EM-kilpailuissa 2010 Liukkonen sijoittui kuudenneksi 50 metrin vapaauinnissa ja kahdeksanneksi 100 metrin vapaauinnissa. Debrecenin pitkän radan EM-kilpailuissa 2012 hän oli neljäs 50 metrin vapaauinnissa suomenennätysajalla 22,22. Lontoon kesäolympialaisissa 2012 Liukkonen ei selvinnyt välieriin 50 metrin vapaauinnissa ajalla 22,57, jolla hänen sijoituksensa yhteistuloksissa oli 25. Lyhyen radan EM-kilpailuissa 2012 Liukkonen kuului Suomen pronssia voittaneeseen vapaauinnin sekaviestijoukkueeseen.

Berliinin pitkän radan EM-kilpailuista 2014 Liukkonen voitti 50 metrin vapaauinnissa pronssia uudella Suomen ennätyksellä 21,93 sekuntia. Hän oli parantanut aikaisempaa SE:tä myös välierissä aikaan 22,10.

Maailmancupissa Liukkonen on sijoittunut parhaimmillaan kolmanneksi 50 metrin vapaauinnissa Berliinissä 2011.

SM-tasolla Liukkonen on voittanut kultaa 50 metrin perhosuinnista vuonna 2009, 50 ja 100 metrin vapaauinneissa vuonna 2010 ja 50 metrin vapaauinnissa 2011. Lisäksi hän on voittanut useita lyhyen radan Suomen-mestaruuksia. Liukkonen kertoi haastattelussa joulukuussa 2013 kärsineensä mykoplasmasta parin vuoden ajan.

Liukkonen rikkoi pitkän radan vuoden 2016 SM-kilpailuissa Jani Sievisen 21 vuotta vanhan SE:n 100 metrin vapaauinnissa 0,33 sekunnilla. Lontoon pitkän radan EM-kilpailuissa toukokuussa hän ui flunssasta kärsineenä 50 metrin vapaauinnissa loppukilpailuun uituaan välierässään matkan uuden SE:n 21,92 sekuntia. Loppukilpailussa hän sijoittui viidenneksi.

Vuonna 2017 Liukkonen paransi 50 metrin vapaauinnin Suomen ennätystä ensin kesäkuussa aikaan 21,90 sekuntia ja heinäkuussa SM-uinneissa aikaan 21,58 sekuntia, joka oli sillä hetkellä myös maailmantilaston viidenneksi paras aika. Budapestin MM-kilpailuissa hän sijoittui 50 metrin vapaauinnissa kuudenneksi ja Taipein kesäuniversiadeissa hän voitti samalla matkalla kultaa.

Liukkonen oli 32-vuotias voittaessaan ensimmäisen arvokilpailukultansa. Liukkonen voitti 50 metrin vapaauinnin Euroopan-mestaruuden Budapestin pitkän radan EM-kilpailuissa 2021. Hän ui 23. toukokuuta 2021 kisatussa finaalissa ajan 21,61. Kyseinen ilta oli Suomen uinnille menestyksekäs: Ida Hulkko otti naisten 50 metrin rintauinnissa EM-hopeaa heti Liukkosen mestaruusuinnin jälkeen.

Liukkonen on harjoitellut muihin suomalaisuimareihin nähden poikkeuksellisella tavalla: hän tekee kovia ja monipuolisia harjoituksia muita vähemmillä uintimäärillä.

Ura kunnallispolitiikassa
-------------------------

Liukkonen valittiin vuoden 2017 kunnallisvaaleissa Jyväskylän kaupunginvaltuuston Vihreiden edustajana 284 äänellä seuraavaksi neljäksi vuodeksi ja uudelleen vuonna 2021.

Yksityiselämä
-------------

Liukkonen on ensimmäinen suomalainen huippumiesurheilija, joka on kertonut homoseksuaalisuudestaan uransa aikana. Hänen isänsä on entinen maajoukkuelentopalloilija Pekka Liukkonen.

Marraskuussa 2015 Liukkonen kertoi blogissaan joutuvansa sydänleikkaukseen astmatutkimuksissa löytyneen sydämen sähkötyshäiriön vuoksi. Ennen leikkausta hän osallistui lyhyen radan SM-uinteihin, joiden aikana hän joutui rytmihäiriöiden vuoksi sairaalatarkkailuun, sekä lyhyen radan EM-kilpailuihin.

Lähteet
-------

1. 1 2  Liukkonen, Ari-Pekka *swimrankings.net*. Viitattu 6.12.2011. (englanniksi)
2. ↑  Liukkonen ui EM-neloseksi - "Ihan mukavaahan se oli" *yle.fi*.  27.5.2012. Viitattu 28.5.2012.
3. ↑  Ari-Pekka Liukkonen 22,57 - välieräpaikka jäi haaveeksi  2.8.2012. Yle Uutiset. Viitattu 8.8.2012.
4. ↑  Suomelle toinen mitali EM-altaasta YLE Urheilu. Viitattu 24.11.2012.
5. ↑
6. ↑
7. ↑
8. ↑
9. ↑
10. ↑  Saarinen, Joska: Ari-Pekka Liukkoselta järisyttävä SE-parannus – kauden viidenneksi nopein aika maailmassa  6.7.2017. Yle Urheilu. Viitattu 7.7.2017.
11. ↑  Liukkoselle kultaa ja Neuvoselle pronssia Universideissa *Suomen Olympiakomitea*.  26.8.2017. Viitattu 17.9.2017.
12. ↑  Saarinen, Ossi & Arkko, Simo: Mitalisade Suomeen: Ari-Pekka Liukkonen ui Euroopan mestariksi, Ida Hulkko kauhoi hopeaa! *yle.fi*.  23.5.2021. yle.fi. Viitattu 23.5.2021.
13. ↑  Ranta, Jarno: Suomalainen EM-mitalisti tekee mahtavaa duunia eri lailla – "Ainakaan ei pidä lähteä tuomitsemaan" *Yle Urheilu*.  23.1.214. Viitattu 22.3.2015.
14. ↑  Vuorinen, Terho: Olympiauimari Liukkosen toinen rohkea veto – meni ryminällä Jyväskylän valtuustoon *Iltasanomat*.  10.4.2017. Viitattu 15.9.2021.
15. ↑  Jyväskylän Vihreät - valtuustoryhmä *Jyväskylän Vihreät*. Viitattu 15.9.2021.
16. ↑  Ranta, Jarno: Suomalainen olympiauimari kaapista ulos - "Vihdoin voin olla oma itseni" *Yle Urheilu*.  2.2.2014. Viitattu 2.2.2014.
17. ↑  Ranta, Jarno: Ari-Pekka Liukkosen Pekka-isä: Rohkea teko *Iltalehti*.  3.2.2014. Viitattu 4.2.2014.
18. ↑
19. ↑

Aiheesta muualla
----------------

* Liukkosen kotisivut
* Ari-Pekka Liukkonen Ylen Elävässä arkistossa